Στάδιο Αγιά Σοφιά

Όνομα

Το γήπεδο θα πάρει το όνομα Αγιά Σοφιά από τον ομώνυμο ορθόδοξο ναό στην Κωνσταντινούπολη. Το στάδιο θα έχει επίσης εμπορικό όνομα, το οποίο δεν έχει ακόμα ανακοινωθεί.

Ιστορία

Το 1926 παραχωρήθηκε η έκταση από το κράτος στην οποία μερικά χρόνια μετά κατασκευάστηκε το στάδιο «Νίκος Γκούμας». Το γήπεδο κατεδαφίστηκε το 2003 με απόφαση του τότε προέδρου της Ερασιτεχνικής ΑΕΚ Γιάννη Γρανίτσα, καθώς είχε υποστεί σημαντικές ζημιές από τον σεισμό του 1999. Το σχέδιο ήταν να κατασκευαστεί νέο στη θέση του το οποίο θα περιλάμβανε επίσης γήπεδο μπάσκετ και εμπορικό κέντρο με αυτοχρηματοδότηση. Η προοπτική ήταν να χρησιμοποιηθεί για το ποδόσφαιρο στους Ολυμπιακούς Αγώνες του 2004. Οι εργασίες όμως σταμάτησαν σύντομα ύστερα από προσφυγή του Δήμου Νέας Φιλαδέλφειας και περίοικων στο Συμβούλιο της Επικρατείας το οποίο τελικά έκρινε αντισυνταγματικό το νομοθετικό πλαίσιο για την κατασκευή του.
Το 2005 ο Δημήτρης Μελισσανίδης στα πλαίσια της τότε υποψηφιότητας του για την προεδρία της ερασιτεχνικής ΑΕΚ παρουσίασε σχέδιο για νέο γήπεδο στη θέση του Νίκος Γκούμας με την ονομασία Αγιά Σοφιά, αλλά έχασε τις εκλογές. Οι επόμενες διοικήσεις Νικολαΐδη και Αδαμίδη μελέτησαν τη δημιουργία ενός νέου γηπέδου στη Φυλή στον χώρο του ΟΔΔΥ, σχέδιο που δεν προχώρησε λόγω έλλειψης χρηματοδότησης.
Μετά την χρεοκοπία της ΠΑΕ ΑΕΚ και τον υποβιβασμό της ομάδας το 2013, ο Μελισσανίδης ανέλαβε την αναδιοργάνωση της και επανέφερε το σχέδιο της Αγιά Σοφιάς στην συνέντευξη τύπου που έδωσε στις 10 Ιουλίου 2013.
Η πρώτη παρουσίαση του γηπέδου έγινε στις 2 Οκτωβρίου 2013 στην αίθουσα Μίλτος Κουντουράς στο Ενιαίο Λύκειο Νέας Φιλαδέλφειας. Εκεί αναφέρθηκε ότι το γήπεδο θα έχει χωρητικότητα 32.500 - 34.000 θέσεις, θα πληροί τις απαιτήσεις για να χαρακτηριστεί ως γήπεδο κατηγορίας τέσσερα από την UEFA, θα υπάρχουν 40 σουίτες και πέντε διαφορετικοί τύποι καθισμάτων. Δεν θα έχει καθόλου εμπορικές χρήσεις, πλην των συνυφασμένων με την εξυπηρέτηση των επισκεπτών (κυλικείο, εστιατόριο, παραδοσιακό καφενείο, μπουτίκ ομάδας κ.ά.). Θα υπάρχουν περίπου 1.200 υπαίθριες θέσεις στάθμευσης και 400-500 υπόγειες. Το χρονοδιάγραμμα ανέφερε έναρξη εργασιών τις αρχές 2014 και ολοκλήρωσή του εντός διετίας. Παρουσιάστηκαν επίσης οι πρώτες φωτογραφίες του γηπέδου, με βυζαντινά στοιχεία στην αρχιτεκτονική της εξωτερικής όψης, εμπνευσμένα από τα τείχη της Κωνσταντινούπολης και με εξωτερική εμφάνιση προσομοιάζουσα σε κάστρο.
Η επίσημη παρουσίαση έγινε στις 6 Νοεμβρίου 2013 στην Στέγη Γραμμάτων και Τεχνών του Ιδρύματος Ωνάση, το οποίο θα συνεισφέρει οικονομικά και στην υλοποίηση του έργου. Συμβολικά τον πρώτο οβολό για το έργο προσέφερε το Πατριαρχείο Κωνσταντινουπόλεως. Επίσης προβλήθηκε βίντεο στο οποίο παρουσιάστηκαν σε προσομοίωση οι εγκαταστάσεις του σταδίου. 
Στις 2 Ιανουαρίου 2015 ο Δήμος Νέας Φιλαδέλφειας - Χαλκηδόνας κατέθεσε προσφυγή στο Συμβούλιο της Επικρατείας κατά της απόφασης της διεύθυνσης Δασών της Αποκεντρωμένης Διοίκησης Αττικής, που προβλέπει παραχώρηση 6 στρεμμάτων από το Άλσος της Νέας Φιλαδέλφειας στην Ερασιτεχνική ΑΕΚ για την κατασκευή του γηπέδου. Προσφυγή για το ίδιο θέμα κατέθεσαν επίσης 17 κάτοικοι της περιοχής την 1η Δεκεμβρίου 2014. Η υπόθεση εκδικάστηκε από το ΣτΕ στις 6 Μαρτίου 2015.  Η απόφαση, η οποία εκδόθηκε επισήμως στις 5 Ιουνίου, απέρριψε τους ισχυρισμούς του Δήμου και των κατοίκων ως αβάσιμους και αόριστους.
Το θέμα του γηπέδου δόθηκε σε δημόσια διαβούλευση από το ΥΠΕΚΑ στις 22 Ιουλίου.  Η διαδικασία θα κρατούσε 45 μέρες. Ο Δήμος Νέας Φιλαδέλφειας - Χαλκηδόνας κατέθεσε αίτηση στο Υπουργείο για παράταση της διαβούλευσης για άλλες 45 μέρες, η οποία έγινε δεκτή.  Τελικά η δημόσια διαβούλευση ολοκληρώθηκε στις 24 Νοεμβρίου 2015.
Στις 28 Ιανουαρίου 2016 εγκρίθηκε από την συνεδρίαση της Περιφέρειας Αττικής η Μελέτη Περιβαλλοντολογικών Επιπτώσεων του έργου,  Ο υπουργός Ενέργειας και Περιβάλλοντος Πάνος Σκουρλέτης υπέγραψε την Μελέτη Περιβαλλοντικών Επιπτώσεων του γηπέδου στις 31 Μαρτίου. ενώ στις 25 Ιουλίου 2017 εκδόθηκε η οικοδομική άδεια από το Υπουργείο Περιβάλλοντος.

Χρηματοδότηση

Το κόστος της κατασκευής του γηπέδου εκτιμάται σε περίπου €65 εκατομμύρια καθαρά (χωρίς ΦΠΑ), που με τον ΦΠΑ φθάνει περίπου τα €80 εκατομμύρια. Η χρηματοδότηση θα γίνει σε τρία στάδια. Η πρώτη φάση κατασκευής (με τον ΦΠΑ) εκτιμάται πως θα κοστίσει €30 εκατομμύρια, η δεύτερη φάση €20 εκατομμύρια και η τρίτη €30 εκατομμύρια. Η δεύτερη φάση θα χρηματοδοτηθεί από την Περιφέρεια Αττικής με το ποσό των 20 εκατομμυρίων ευρώ, ενώ τα υπόλοιπα χρήματα θα καλυφθούν από την αύξηση μετοχικού κεφαλαίου (αυτά της πρώτης φάσης) και τραπεζικό δανεισμό (αυτά της τρίτης φάσης) της Δικέφαλος 1924 Α.Ε., εταιρείας που συστάθηκε για κατασκευή του γηπέδου.

Κατασκευή

Η κατασκευή του γηπέδου άρχισε στις 28 Ιουλιου 2017, με χωματουργικές εργασίες.  Η πρώτη φάση των εργασιών περιλάμβανε έργα εκσκαφής και των αντιστηρίξεων, τα οποία σύμφωνα με τον αρχικό σχεδιασμό θα διαρκούσαν για 5 μήνες.  Η πρώτη φάση εν τέλει ολοκληρώθηκε στις 5 Δεκεμβρίου 2017.
Στις 6 Φεβρουαρίου 2018, ανακοινώθηκε πως η εταιρεία «ΕΡΜΩΝΑΣΣΑ Α.Ε.» ανέλαβε την αποπεράτωση της δεύτερης φάσης των εργασιών για την κατασκευή του γηπέδου.  Αυτές περιλαμβάνουν, σύμφωνα με την επίσημη ανακοίνωση, τις υπόλοιπες χωματουργικές εργασίες, τα σκυροδέματα και σιδηρό οπλισμό του γηπέδου, την κατασκευή των πυλώνων, και τέλος την κατασκευή και την τοποθέτηση των προκατασκευασμένων κερκίδων.  Η ολοκλήρωση αυτής της φάσης υπολογίζεται σε 14 μήνες.  Οι εργασίες ξεκίνησαν στις 12 Φεβρουαρίου 2018.